Coetzee kry nog 'n kans op groot verhoog | Netwerk24
Deur Johann de Jager 13 Julie 2020 20:45
Coetzee is ingesluit in Kagiso Rabada se span ná Chris Morris se onttrekking aan die Solidarity Cup.
Gerald Coetzee gaan sy slag wys in die Solidarity Cup. Foto: Gallo Images
Die belowende voorslagbouler van die Knights vertrek Dinsdagoggend vir die wedstryd, wat Saterdag op SuperSport-park beslis word.
"Ek is baie dankbaar en opgewonde vir die kans wat ek gaan kry om in die wedstryd te speel. Ek dink dit gaan baie lekker blootstelling wees teen rêrige goeie spelers.
"Dis innoverend, nog niemand het dit gesien nie, ons is ook nuuskierig om te sien hoe dit gaan verloop," sê Coetzee.
Hy het verlede seisoen in die Mzansi-superliga (MSL) skouers geskuur met 'n paar grotes van die spel, toe die Jozi Stars hom ook as 'n plaasvervanger speelkans gegee het.
Hy kon weens 'n dyspierbesering net twee MSL-wedstryde speel, maar het die paaltjie van Quinton de Kock as 'n hoogtepunt uitgesonder.
Coetzee is een van vier spelers van die Knights wat deel van Krieket Suid-Afrika se hoëprestasie-oefengroep is.
Hy is al 'n hele ruk aan die oefen in Bloemfontein onder die wakende oog van die Knights se nuwe breier, Allan Donald, oor wie hy baie in sy noppies is.
Die Knights se kolfbreier, Gerhard Maree, het hom en Raynard van Tonder ook met hul oefeninge bygestaan.
Coetzee sal vandeesweek in die paar dae voor die wedstryd op SuperSportpark die eerste keer in oefennette boul.
"Ek kon al 'n bietjie boul, maar nie veel nie. Ek het 'n bietjie binnenshuis en ook 'n bietjie op gras geboul.''
Die twee spelers van die Knights wat vroeër positief getoets is vir die Covid-19-virus, maar asimptomaties was, het die naweek uit kwarantyn gekom.